als_Latn dik_Latn nus_Latn
Agustin Torasa është një nga lojtarët që vitin e ardhshëm mund të mos jetë më pjesë e Partizanit. Për të dhe klubin e kuq flitet për një “divorc” të parakohshëm mes tyre duke qenë se kontrata i përfundon në fund të sezonit. Për të sqaruar disi mjegullën e krijuar rreth të ardhmes së tij, newsport.al kontaktoi argjentinasin i cili la të nënkuptohet se aventurës së tij me të kuqtë i ka ardhur fundi.
28-vjeçari tregoi fillimisht se pse po largohej nga Shqipëria ku theksoi: “E di që ka shumë fjalë për të ardhmen time, por unë nuk mund t’iu konfirmoj diçka zyrtare. Jam ende nën kontratë me klubin e Partizanit me të cilin kam kaluar mjaft mirë. Më kanë trajtuar shumë mirë dhe nuk kam asgjë për marrëdhëniet e mia me drejtuesit e klubit. U largova nga Shqipëria pasi kisha nevojë të takoja familjen dhe miqtë e mi. Nuk ka probleme te Partizani, e them sërish që janë sjellë gjithmonë mirë me mua”, tha Torasa.
I pyetur për një rikthim në ditët e ardhshme, ai deklaroi: “Unë sapo kam mbërritur në Argjentinë. Ndoshta për Kupat e Europës mund të vij përsëri”, përfundoi për newsport.al mesfushori i Partizanit duke lënë të nënkuptohet me fjalën “ndoshta” se për momentin nuk ka ndërmend të kthehet në Tiranë.
als_Latn als_Latn als_Latn